א. חיוב נשים בקריאת מגילה

כלל מפורסם- מצוות עשה שהזמן גרמן נשים פטורות. אף על פי כן, במצוות פורים חייבות. טעם החיוב הוא לפי 'שאף הן היו באותו הנס', בשתי אופנים: גם עליהן נגזר 'להשמיד להרוג ולאבד' ועוד שהנס נעשה על ידי אסתר המלכה1.

לכן אישה חייבת במקרא מגילה. אלא שנחלקו הפוסקים האם היא חייבת לקרוא או שחייבת רק לשמוע. המשמעות המעשית של המחלוקת היא האם אישה יכולה לקרוא לעצמה או שהיא חייבת דווקא לשמוע מגבר.

להלכה נוקט המשנה ברורה שלכתחילה אין לה לקרוא לעצמה אלא צריכה לשמוע מגבר. אך במקרה בו אין מי שיקרא לה, תקרא היא לעצמה ותברך 'אשר קדשנו במצוותיו וצוונו לשמע מקרא מגילה'2.

ב. האם עדיף לנשים לקרוא את המגילה בבית או בבית הכנסת?

"צריך לקרותה כולה" כך פסק השו"ע. כלומר, לקורא יש חובה לקרוא את כל המגלה ולא להשמיט אף מילה, לשומע יש חובה להתרכז היטב, להקשיב ולא לפספס אף מילה.

לכן כתב המשנה ברורה על נשים שהולכות לשמוע את הקריאה בבית הכנסת- "צריך עיון... דאי אפשר לשמוע שם כדין". וממילא "צריך האיש לקרותה בביתו" (עבור אשתו)3.

אכן, נראה שהכל תלוי במציאות. בבתי כנסת בהם עזרת הנשים בנויה באופן שניתן לשמוע ממנה בקלות את הקריאה ואין ילדים שמרעישים, ודאי אפשר לבוא לבית הכנסת. בבתי כנסת בהם קשה יותר לשמוע את הקריאה, עדיף לקרוא בבית או לחילופין לארגן בעל קורא שיקרא קריאה לנשים בלבד אחרי הקריאה לגברים.

**מקורות והערות**

1. במסכת מגילה (ד א) למדנו "ואמר רבי יהושע בן לוי נשים חייבות במקרא מגילה שאף הן היו באותו הנס". הראשונים מפרשים בשתי דרכים. רש"י מבאר "שאף על הנשים גזר המן להשמיד להרוג ולאבד מנער ועד זקן טף ונשים". התוספות מביאים פירוש אחר בשם רשב"ם "שעיקר הנס היה על ידן בפורים על ידי אסתר", אולם התוספות דוחים פירוש זה, שכן לשונו של רבי יהושע בן לוי היא "שאף הן היו באותו הנס", משמע שהן טפלות לעיקר הנס ולשיטת רשב"ם היה צריך רבי יהושע בן לוי לומר "שהן היו עיקר הנס".

2. נחלקו הראשונים האם אישה יכולה להוציא את האיש ידי חובה בקריאת מגילה או לא. מחלוקתם היא האם גדר החיוב הוא שווה. לדעת רש"י הן מוציאות אנשים ידי חובה ולדעת בה"ג לא מוציאות. וכתב בב"י (סי' תרפט) "ובעל הלכות גדולות גריס הכי אמר רבי יהושע בן לוי נשים חייבות במשמע מגילה והכי איתא בירושלמי בפרק ב' (ה"ה) אמר בר קפרא צריך לקרותה בפני אנשים נשים וקטנים שאף הן היו באותו הנס בספק וכו' ועתה לא תקשה לרבי יהושע בן לוי מהתוספתא דהא נשים חייבות בשמיעה ולא בקריאה וההיא דערכין יש לומר לפי פירוש הלכות גדולות דהא דקאמר נשים כשרות במקרא מגילה פירוש להוציא נשים כמותן ונראה לראבי"ה דנשים מברכות על מישמע מגילה ואפילו אי קרו לעצמן מספקא לראבי"ה אי קטן מצי לאפוקי נשים דשמא אף על גב דתרווייהו פטורים מקריאה וחייבים בשמיעה דילמא אין חייבות בשוה כדאיתא בפרק מי שהחשיך (שבת קנג.) גבי חרש שוטה וקטן הי מינייהו עדיף ע"כ".

האור שמח (הלכות מגילה פרק א הלכה א) כתב הסבר הברקה מחודשת לבאר את החילוק (לשיטת בה"ג) בגדר החיוב בין איש לאישה. "ונראה פשוט דלזכר הנס מחויבים לקרות המגילה, אבל מצי לקרותה בעל פה, לא מן הכתב, וכן איתא בגמרא (מגילה ז א) שמואל דסבר נאמרה לקרות ולא נאמרה לכתוב, וכבר פירשו בתוס' (שם ד"ה נאמרה) דלא פליג על הך דתנן (שם יז ב) קראה בע"פ לא יצא רק סבר דאין זה ברוח הקודש לכתוב, אלא מדרבנן, ומפרש הגמרא (שם) דמאן דסבר נאמרה לכתוב הוא מקרא דכתוב (שמות יד יד) זאת זכרון בספר, דדריש בספר על מקרא מגילה כר' אלעזר המודעי, וקרא זה נאמר גבי מחיית עמלק, והחינוך (מצוה תרג) כתב דנשים אינן במצות זכירת ומחיית עמלק, דלאו בני כיבוש נינהו, א"כ בנשים דליכא אסמכתא מקרא זה, בהם נאמרה לקרות ברוח הקודש, היינו מדברי קבלה, אבל לקרות מתוך הכתב אין זה אלא מדרבנן, וא"כ בנשים כשהאשה קוראה, והאיש מחויב לשמוע מתוך הכתב מדברי קבלה, והאשה אינה חייבת, הוי כקורא האיש בעל פה, דעל הכתב אינו שומע ממי שמצווה לכתוב ברוח הקודש אלא מדבריהם, ודו"ק".

להלכה פסק המשנה ברורה (סי' תרפט ס"ק ח) "ועיין במ"א שמצדד דלא תקרא לעצמה כלל רק תשמע מהאנשים. וכ"ז ביש לה ממי לשמוע אבל אם אין לה מי שיקרא לפניה תקרא היא לעצמה במגילה כשרה ומברכת אקב"ו לשמוע מקרא מגילה".

3. פסק השו"ע (סי' תרצ סע' ג) "צריך לקרותה כולה, ומתוך הכתב; ואם קראה על פה, לא יצא. וצריך שתהא כתובה כולה לפניו לכתחלה, אבל בדיעבד אם השמיט הסופר באמצעה תיבות, אפילו עד חציה, וקראם הקורא על פה, יצא". ומשום כך פסק המשנה ברורה (סי' תרפט ס"ק א) "ולכן צריך האיש לקרותה בביתו לפני הבתולות והמשרתות ובקצת מקומות נוהגין שהם הולכות לביהכ"נ לעזרת נשים לשמוע הקריאה אכן צ"ע איך יוצאין שם נשים דא"א לשמוע שם כדין".